**Prædiken til Palmesøndag**

Lad os rejse os…

Dette hellige evangelium skriver evangelisten Markus…

Gud være lovet…

 Da Jesus var i Betania i Simon den Spedalskes hus og sad til bords, kom der en kvinde med en alabastkrukke fuld af ægte, meget kostbar nardusolie. Hun brød krukken og hældte olien ud over hans hoved. Men nogle blev vrede og sagde til hinanden: »Hvorfor ødsle sådan med olien? Denne olie kunne jo være solgt for over tre hundrede denarer og givet til de fattige.« Og de overfusede hende. Men Jesus sagde: »Lad hende være! Hvorfor gør I det svært for hende? Hun har gjort en god gerning mod mig. De fattige har I jo altid hos jer, og når I vil, kan I gøre godt mod dem; men mig har I ikke altid. Hun har gjort, hvad hun kunne. Hun har på forhånd salvet mit legeme til begravelsen. Sandelig siger jeg jer: Hvor som helst i hele verden evangeliet prædikes, skal også det, hun har gjort, fortælles til minde om hende.« *Mark 14,3-9*

Amen!

Det er Palmesøndag.

Den første dag i påsken.

I de lige år, som i år, hører vi dagens tekst om Jesus, som bliver salvet, og i de ulige år, hører vi den tekst, som søndagen har navn efter, den tekst hvor Jesus rider ind i Jerusalem på et æsel og folkeskarerne strør palmegrene på hans vej.

Men uanset, hvilken tekst vi hører, så er der tale om en forberedelse.

Der skal snart ske et eller andet afgørende, og nu ser vi de første tegn, de indledende øvelser.

Når Jesus bliver salvet, så er det en forberedelse til, at han skal dø.

Om fem dage hænger han på korset.

Og han dør.

Ligesom mange, desværre, efterhånden er døde af covid-19virus, både her i landet og rundt om i hele verden.

Men derved blev det ikke for Jesus, og derved bliver det heller ikke for alle dem, som er døde af covid-19 eller af noget andet for den sags skyld.

For efter Langfredag kommer Påskedag.

Det gjorde den for Jesus, og det vil den også gøre for os.

Ethvert menneske har sin Langfredag og ethvert menneske skal få sin Påskedag.

Jeg har tidligere talt over tanken om Guds forsyn.

Guds plan med os mennesker, som vi ikke kender fuldt ud, men som vi indimellem kan føle, at vi får et glimt af og måske kan ane, hvad går ud på.

Og selvom vi ikke kender planen fuldt ud i alle detaljer og ikke ved, hvordan den vil skride frem efterhånden, så kan vi have en anelse om, at den leder os frem til en lykkelig slutning.

Et billede på det kan netop være påskens begivenheder, hvor noget ondt, Jesu død på korset, bliver vendt til noget godt, Jesu genopstandelse.

Gud gjorde sig selv til menneske i Jesus.

Derved gav Gud sig selv de samme vilkår som menneskene.

Men samtidig gav han også menneskene de samme vilkår som Gud.

Menneskene blev også i en vis forstand som Gud i kraft af Jesus.

På den måde, at menneskene nu fik lovning på, ligesom Jesus, at kunne genopstå efter døden og derefter leve evigt.

Vejen til det evige liv går igennem døden.

Hvis ikke hvedekornet falder i jorden og dør kan det heller ikke spire og komme op igen og bære mange fold.

Der er den tætteste forbindelse imellem liv og død.

Døden forudsætter livet.

Og livet, det evige liv, forudsætter døden.

Så når Jesus i dag salves og forberedes til at dø, så salves og forberedes han også til at genopstå.

Og vores død er også en forberedelse eller måske rettere en overgang til livet, det evige liv.

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, i denne alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os rejse os og med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.